
LUANA DAROSA

Fristende, men forbudt

Oversatt av Kirsti Myro


Luana DaRosa vokste opp i solfylte Brasil, men har siden bodd på tre ulike kontinenter. Favorittstedet hennes når det gjelder romantikk, er likevel de tropiske områdene i Latin-Amerika. Når hun ikke skriver på sin siste romantikkbok eller leser om kjærlighet, enten hekler hun, kjøper garn hun ikke trenger eller så jager hun kaninene sine rundt i huset. Hun bor sammen med partneren sin i nordøst-England.


Til Alex, min medsammensvorne i alt jeg gjør. Denne boken er like mye din som min. 

Alexander Attano Memorial. Emmas hjerte hoppet over et slag da hun kjørte inn på parkeringsplassen og leste skiltet utenfor sykehuset som skulle bli det midlertidige hjemmet hennes. Hun hadde forlatt San Francisco med fire flytteesker og et knust hjerte for å flykte fra kaoset til ekskjæresten Rob.

Hun lukket øynene og ristet av seg de mørke skyene som hadde begynt å forme seg i hodet hennes. Hun måtte minne seg på at hun hadde klart det. Hun hadde kommet seg ut. Hun hadde tatt tilbake kontrollen over sitt eget liv. Og hun skulle gjøre det beste ut av denne perioden som vikarierende anestesilege.

Var det noen bedre måte å bruke sommeren sin på enn å lære ting av den verdenskjente kirurgen som jobbet her? Hjertet hennes satte opp farten straks hun tenkte på doktor Mark Henderson.

Hun gikk inn i bygningen og så resepsjonen ligge rett foran seg. En middelaldrende kvinne satt bak skranken og snakket med en mann kledd i hvit frakk og grønn operasjonsbukse. Resepsjonisten lo av noe legen sa og viftet med hånden.

«Jeg skal kalle deg opp med en gang de kommer», hørte Emma henne si da hun kom bort til skranken og tok mannen som ville bli den første kollegaen hun møtte, i øyesyn.

Det mørkebrune håret var akkurat langt nok til å kunne styles, men det så vilt og utemmet ut og matchet skjeggstubbene som dekket kinnene hans. Da han snudde seg, så hun et vennlig glimt i de grønnbrune øynene.

Et grøss gikk nedover ryggen på henne da han møtte blikket hennes. Ansiktet hans virket kjent. Men hvem var han? Hvordan kunne hun glemme navnet som tilhørte et så vakkert ansikt? Vent, var det …?

Emma fanget tanken før den rakk å utvikle seg. Foran henne sto den første medarbeideren hennes. Det var mange ord hun kunne bruke for å beskrive ham, men vakker burde ikke være ett av dem. Etter Rob var det uaktuelt for henne å se på kollegaer med noe annet enn profesjonell høflighet. Han hadde glemt hva et sant partnerskap var i det øyeblikket privatlivet og yrkeslivet deres kom i konflikt. Hver minste uenighet på jobb hadde blitt et enormt problem når de kom hjem.

Emma hadde tatt verdifull lærdom av det. Jobb og privatliv burde ha så lite med hverandre å gjøre som mulig.

«Takk, Becky. Du er en knupp», sa den kjekke legen før han gikk. Han så på Emma og smilte til henne idet han passerte.

Hun kjente et sug i magen og holdt pusten helt til Becky vinket henne mot seg.

«Hallo. Hva kan jeg hjelpe deg med i dag?» spurte hun uten å miste den vennlige gløden i øynene. Emma slappet av.

«Jeg heter Emma Santos. Jeg er den nye anestesilegen som skal begynne på onkologisk avdeling i dag. HR ba meg om å registrere meg i resepsjonen.»

Becky smilte bredere. «Å, ja. Jeg har ventet på deg. Velkommen til Attano Memorial! Jeg har navneskiltet ditt her. La meg ringe HR og få noen til å vise deg rundt. Så synd at doktor Henderson akkurat gikk, ellers kunne han ha tatt deg med seg.»

Emma bråsnudde på hodet for å få et glimt av mannen selv, men han hadde allerede forsvunnet.

«Så det var Mark Henderson!» Pulsen hennes steg, og hun stakk en hånd ned i bærenettet for å ta ut det medisinske tidsskriftet hun hadde tatt med seg hjemmefra. Mark Henderson smilte mot henne fra forsiden. Stillbildet ytte ham ingen rettferdighet.

«Ja. Mark er avdelingsoverlege på kreftavdelingen. Men han fokuserer mest på kirurgi.» Becky så på skjermen foran seg uten å ense Emmas ærefrykt. Hun la et nøkkelkort på disken før hun tastet inn et nummer på telefonen.

Emma løftet opp kortet og studerte det. Den innledende begeistringen ble dempet av en nervøs energi som spredte seg fra et sted dypt inni henne. Hun skulle jobbe side om side med doktor Henderson, et faktum som allerede fikk magen hennes til å slå knute på seg.

Hun hadde lest all forskningen hans på smertelindring knyttet til forskjellige kreftbehandlingsmetoder og lengtet etter en sjanse til å bidra med sin egen kunnskap om temaet. De grusomme bivirkningene etter cellegift krevde ofte en ny tilnærming til tradisjonell smertebehandling, og doktor Henderson var en av de fremste kirurgene på området. Det var han som gjorde henne mest spent på å begynne å jobbe her. Vissheten om at han var i nærheten, hadde satt nervene hennes i brann. Nå forsto hun hvorfor. Hun hadde vært bare noen centimeter fra mannen hun en gang i tiden hadde trodd at kanskje kunne redde moren hennes.

Da moren først hadde blitt diagnostisert med Gardners syndrom, en sjelden, arvelig krefttype, hadde Emma lest all forskningen på tilstanden. Hun hadde villet forstå oddsene moren kjempet mot. Hun hadde akkurat begynt på andreåret på medisinstudiet i San Francisco og hadde bedre tilgang til ulike lærebøker og studier.

Selv om han ikke spesifikt fokuserte på Gardners syndrom, så doktor Hendersons forskning på ulike typer aggressiv tarmkreft og hvordan forskjellige behandlingsmåter kunne tilpasses hvert enkelt tilfelle. Gjennombruddene hans hadde gitt Emma håp om at moren kanskje ville overleve sykdommen. Et fåfengt håp, visste hun nå, men for noen år siden hadde hun klamret seg til det for harde livet. For å redde moren, men også for å redde seg selv.

Med en arvelig sykdom som Gardners syndrom var det en stor sjanse for at moren hadde gitt tilstanden videre til Emma. Den potensielle diagnosen hang over henne hver eneste dag. Etter morens diagnose hadde faren oppfordret henne til å teste seg for å se om hun hadde genmutasjonen, men Emma hadde trukket seg hver eneste gang hun hadde tenkt å ta testen.

Først hadde hun fortalt seg selv at hun måtte fokusere på moren. Hun ville ikke bry henne med tanken på at hun kanskje hadde gitt sykdommen videre til det eneste barnet sitt. Men hun hadde ikke hatt hjerte til å finne ut sannheten etter at hun døde heller. Faren slo seg ofte sammen med tantene, onklene og søskenbarna hennes for å pepre henne med meldinger og telefonsamtaler om å ta testen. Hun visste at hun ville bli nødt til å finne ut av det til slutt. Ikke minst av hensyn til fremtidige barn.

Da forholdet til Rob hadde blitt mer seriøst, hadde hun vært nær ved å teste seg siden hun ville vite hvordan en eventuell diagnose ville påvirke fremtiden deres. En fremtid som ikke lenger eksisterte.

Hun stappet de villfarne tankene ned i en mental boks igjen. Dette var en ny begynnelse etter at mannen som hadde lovet å elske henne, hadde knust både hjertet og sjelen hennes. Hun lengtet etter å lære og utvikle seg. Og etter å legge alt det bak seg.

Emma ristet på hodet, rettet seg opp i ryggen og fant smilet sitt igjen idet HR-assistenten kom for å hente henne.

*

«Prøv å få deg litt mer søvn.»

Mark smilte til pasienten og tok et par notater før han gikk bort til skranken. Avdelingssykepleieren som sto der, var så oppslukt av det hun hadde foran seg at hun ikke registrerte nærværet hans.

Han kremtet, men det fanget ikke oppmerksomheten hennes. «God morgen, Theresa», sa han med et lite smil som ble bredere da hun skvatt. Hun la hånden over hjertet og pustet lettet ut.

«Du store min! Slutt å snike deg innpå meg», sa hun i en ertende tone og himlet med øynene da han trakk på skuldrene.

«Det var ikke meningen å skremme deg, jeg sverger.» Han la armene på disken og lente seg frem. «Hva jobber du med?»

«Jeg sjekker endringene i vaktplanen. Siden den nye anestesilegen vår kom i går, kan vi slutte å stjele dem fra andre avdelinger.»

Ordene overrasket ham. Den nye anestesilegen hadde begynt i går? Den faste anestesilegen deres hadde gått ut i fødselspermisjon i forrige uke, men han hadde ikke forventet å få en vikar så fort. Nå måtte han lære opp en helt ny lege, selv om han visste nøyaktig hvem som ville ha vært perfekt for jobben.

Den venstre hånden hans knyttet seg, og han så ned. Han hadde ikke tatt av seg gifteringen før lenge etter begravelsen. Selv nå, nesten to år etter at Claire hadde gått bort, kunne han fortsatt kjenne vekten av den rundt fingeren.

Hun hadde vært en fantastisk kilde til kunnskap og trøst når de jobbet sammen på kreftforskningsprosjektene sine. Så hadde hun blitt diagnostisert med kreft selv, men prognosen hennes hadde vært god. Mark hadde trodd at de ville tilbringe resten av livet sammen. Helt til legen hennes hadde informert ham om at tilstanden hennes hadde blitt forverret.

Mark hadde allerede begynt på jobb igjen siden Claire hadde vært i remisjon. Han skulle ønske at han kunne si at ingen på avdelingen hadde sett det komme, at bortgangen hennes hadde skjedd over natten og overrumplet dem alle. Men sannheten var mye verre. Han hadde gått glipp av de siste øyeblikkene hennes i livet fordi han hadde vært for opptatt av å få et gjennombrudd i kreftforskningen de hadde jobbet med de siste årene. Han hadde jobbet så hardt for å skåne seg selv fra smerten ved å miste henne at han helt hadde glemt å være en god ektemann.

Han hadde lovet henne at han skulle være der for henne da hun døde. Et løfte han hadde brutt.

«Hva kan du fortelle meg om den nye legen?» spurte han for å tenke på noe annet.

Spørsmålet fikk Theresa til å se opp. «Hva vil du vite? Jeg har hørt deg klage over at det ble ansatt en vikar, men du vet at vi har vært desperate etter å finne noen. Det er flere uker til doktor Anderson kommer tilbake, og du har allerede skremt vekk to erstattere.»

Mark la hendene over hjertet og stønnet, noe som lokket en latter fra Theresas lepper. «Du mener at det er min skyld at de sluttet? Du sårer meg …»

«Hvis du føler deg truffet …»

«Jeg sørger bare for at de er engasjert i jobben her. Stabilitet og forutsigbarhet er viktig for pasientene våre. Hvordan skal de få tillit til oss hvis de møter en ny lege hver gang?»

«Hun heter Emma Santos, og hun jobbet tidligere på et privat legekontor i San Francisco.» Theresa sukket. «Hun kom tidlig og holder på med forberedelsene til den første operasjonen sin nå. Du har en operasjon med henne senere i dag, så du bør gå og hilse på henne.»

Mark hevet et bryn. Hun hadde kommet tidlig første arbeidsdag. Den holdningen likte han. «Det skal jeg gjøre.»

Han stilte høye krav. Krav som gjorde at tilfriskningsperioden for pasientene hans stilte det nasjonale gjennomsnittet i skyggen. Det siste han trengte var at en fremmed skulle tukle med dem. Det var fullstendig uaktuelt å fire på kravene når det gjaldt pasientomsorg, og han forventet at alle som jobbet med ham skulle yte sitt beste.

Hva hadde klinikksjefen tenkt på? Mark rynket pannen. Vikarleger var som turister – de ville se verden mens de praktiserte. Han hadde møtt mange nok til å vite at han ikke likte den type egennyttige leger.

Men siden han nå måtte finne seg i denne midlertidige kollegaen var planen å sørge for at hun forsto hva slags type avdeling han drev her.

*

Emma hadde blitt skuffet da Mark Henderson ikke hadde vært blant de viktige personene hun hadde møtt da HR-assistenten viste henne rundt. Han var grunnen til at hun hadde dratt hit i stedet for hjem til Brasil før hun begynte i stipendiatstillingen ved Whitebridge-instituttet. Hun hadde ikke hatt tid til å besøke familien så ofte de siste årene. Søskenbarna ringte henne og holdt henne oppdatert om det siste som hadde skjedd i Santos-klanen, men hun lengtet etter å se familien igjen.

Hun hadde forsøkt å overtale Rob til å bli med henne ned dit da ting begynte å bli seriøst mellom dem, men det hadde visstnok aldri passet. Jobben hadde vært viktigere for ham, og han hadde nektet å gå glipp av noen avtaler – og gitt henne så dårlig samvittighet at hun også ble værende, selv når hun egentlig hadde tenkt å dra uten ham.

Hun hadde ikke vært i Brasil siden morens begravelse, men hun kunne ikke la denne muligheten gå fra seg. Da hun hadde ringt faren for å fortelle ham om den, hadde han blitt helt fra seg av begeistring over at hun skulle lære av den beste i bransjen. Han hadde alltid vært den største støttespilleren hennes.

Etter å ha stappet alle tingene sine i et garderobeskap, fant Emma tusjtavlen der operasjonsoversikten sto. Hun måtte smile da hun så sitt eget navn. Den første operasjonen hennes var om nitti minutter med en doktor Shearer.

Hun tastet inn journalnummeret på tavlen på nettbrettet hun hadde fått utdelt i skranken. Journalen kom raskt opp, inkludert all tidligere historikk og notater fra onkologen.

Hun nikket til seg selv og tittet på tavlen igjen. Hun var satt opp på tre operasjoner i dag. Én av dem i ettermiddag med doktor Henderson. Tanken på å skulle jobbe med ham, gjorde henne spent og livredd på samme tid. Han hadde rykte på seg for å være streng, men det skyldtes at han brydde seg inderlig om pasientene sine.

Hun gikk inn på operasjonsstuen og så seg rundt mens hun lot alvoret synke inn. Rommet var mye større enn operasjonssalene hun hadde blitt vant til da hun var i spesialisering.

Rob hadde overtalt henne til å jobbe for ham i stedet for å fortsette på sykehuset. Hun hadde trodd ham da han fortalte henne at det ville være mye bedre for henne læringsmessig. At det ville være så romantisk å jobbe sammen som et par. Når sannheten var at han bare hadde villet ha henne der for å ha kontroll over alt hun gjorde, både på jobb og ellers. Nå følte hun seg uforberedt – berøvet erfaringen hun bare kunne ha fått på et sykehus.

Emma svelget for å døyve usikkerheten som boblet opp. Hun løftet nettbrettet og åpnet sjekklisten hun hadde skrevet i går kveld. Alt måtte være på plass. Hun begynte med punkt nummer en og var i ferd med å arbeide seg nedover listen da en stemme avbrøt henne:

«Hva gjør du her inne?»

Stemmen var dyp og full av brysk bekymring. Sjokkert over den plutselige konfrontasjonen løftet hun hendene og forsøkte å ta brodden av tonen hans med et smil. Hun gransket personen i døren og sperret opp øynene da hun kjente ham igjen.

Mark Henderson. Doktor Kjekkas i egen høye person.

«Du er doktor Henderson», sa hun og utelot klengenavnet hun hadde gitt ham i sitt stille sinn. Stemmen hennes var heldigvis rolig. Hun ville bare få én sjanse til å gjøre et godt førsteinntrykk, og måten øynene hans smalnet på fikk henne til å tro at den sjansen hang i en tynn tråd. «Jeg er Emma Santos – den nye anestesilegen.»

Han la armene i kors over brystet. Bevegelsen fikk ermene på operasjonsskjorten hans til å stramme seg rundt overarmene, et syn hun ville studere nærmere selv om hun visste at hun ikke burde det. Spesielt ikke når det gjaldt denne mannen. Hun visste at han hadde så mye mer å by på enn bare utseendet.

Men hun følte likevel heten spre seg gjennom kroppen. En reaksjon på at hun hadde møtt denne viktige personen, forsøkte hun å bortforklare det med, og ikke på de sexy armene hans. Eller det vakre ansiktet.

Hun kremtet for å legge de tankene fra seg og løftet nettbrettet for å vise det til ham. «På den forrige jobben min gikk jeg alltid gjennom en sjekkliste for å sørge for at alt var på plass før operasjonen.»

«Hvor langt ned på den listen skal du før du snakker med pasienten?» spurte han i en tone hun ikke helt klarte å identifisere. Ikke rent ut fiendtlig, men hun fornemmet en form for uro.

Det var ikke slik hun hadde forestilt seg at et møte med Mark Henderson ville gå. I stedet for å snakke om jobben de skulle gjøre sammen, hadde hun blitt utsatt for et umotivert forhør.

«Jeg forstår ikke helt hva du har med det å gjøre siden dette ikke er en av pasientene dine.»

Hun visste at det fantes en mer taktfull måte å håndtere innblandingen hans på. Men det var helt uaktuelt å la noen komme inn i hennes operasjonsstue og tvile på evnene hennes når de ikke engang hadde forsøkt å bli kjent med henne før de antok at hun ville gjøre en dårlig jobb.

«Jeg er avdelingsoverlegen her. Alle pasientene er mine pasienter.»

Den skarpe tonen hans fikk Emma til å krympe seg. Hun så ned på hendene sine og snudde nettbrettet for å vise Mark listen. «Å snakke med pasienten er faktisk helt øverst på listen min. Men siden jeg ikke kjenner henne og hun ikke kjenner meg, har jeg studert journalen hennes for å sørge for at jeg kan gjøre det du ansatte meg for uten å forstyrre henne. Etter en formell introduksjon vil jeg kunne gjøre alt klart for operasjonen.»

Hun holdt blikket hans uten å vike, usikker på om hun så et snev av anger blandet med overraskelse, eller om hun bare ville se det.

Han slappet av i hele kroppen og senket armene.

«Godt å høre. Jeg vil at pasientene skal kjenne teamet som skal ta seg av dem.» Han nølte et øyeblikk, som om han grunnet på de neste ordene sine. «Da Theresa fortalte meg at du hadde kommet tidlig, forventet jeg at du skulle være inne hos pasienten, ikke i ferd med å forberede operasjonsstuen.»

«Jeg tenkte at siden jeg er fullstendig fremmed for pasienten, så ville det være uforskammet å brase inn på rommet hennes så tidlig på morgenen.»

Hun møtte blikket hans med rynket panne og rettet seg opp som om hun forberedte seg på en krangel. Det hadde ikke vært noe galt med det hun hadde gjort, noe hun hadde vært tydelig på i forklaringen sin.

Stillheten mellom dem varte og rakk helt til Mark nikket anerkjennende. Hun ble overrasket da et smil dukket opp i ansiktet hans, og den påfølgende kriblingen i brystet kom like overraskende på henne.

«Legene i spesialisering kan presentere deg for alle pasientene. De vil kunne gi deg mer utfyllende informasjon også. Vi sees før operasjonen.»

Han snudde seg og gikk, uten å gi henne muligheten til svare. Hun ble stående og grunne på det første møtet sitt med doktor Mark Henderson.

Det kunne ikke ha gått dårligere.

Hvis det første møtet var et tegn på hvordan det profesjonelle forholdet deres ville bli, kunne hun trøste seg med at hun bare skulle jobbe her en liten stund.

Møtet med Emma hadde utviklet seg i en helt annen retning enn Mark hadde forventet. Han hadde forventet en ærlig samtale om teamet og oppførselen han forventet fra dem. Erfaring hadde lært ham at vikarleger sjelden tilpasset seg nye sykehus og holdt på uvaner som de hadde tilegnet seg andre steder. Hvis dette skulle fungere, måtte han tydelig formidle hva han forventet av henne.

Men Emma hadde snudd planene hans på hodet fra første øyeblikk. Den detaljerte sjekklisten hun hadde vist ham, hadde inneholdt alt han ville ha gjort selv. Og i stedet for å opplyse henne om behandlingsstandardene på avdelingen, hadde noe helt annet skjedd.

Nærværet hennes på operasjonsstuen hadde lammet ham fullstendig i noen sekunder mens sansene hans fokuserte på den behagelige duften av kokos som kom drivende mot ham. Det skarpe lyset hadde ikke påvirket henne, og den mørke, honningbrune huden hadde nærmest tryglet ham om å berøre den for å sjekke om den var like myk som den så ut til å være.

Noe varmt og veldig bekymringsfullt hadde våknet i brystet hans. Noe han hadde trodd at han ikke lenger var i stand til å føle. Det var som om en svak lysstråle hadde penetrert skyldfølelsen som alltid omga ham som en mørk sky.

Han hadde brukt litt tid på å forstå hva det var.

Tiltrekning.

Han hadde lagt merke til Emma som en slående vakker kvinne, noe han ikke hadde gjort siden Claire gikk bort, og hjertet hans hadde blitt overveldet av dårlig samvittighet. Sorgen hadde falmet, og han hadde akseptert at han aldri ville se henne igjen da han hadde tatt av seg gifteringen. Men skyldfølelsen vedvarte. Hun hadde dødd alene fordi han hadde valgt å fokusere på andre ting for å distrahere seg selv fra smerten.

Begjæret som hadde blusset opp i ham, hadde raskt blitt til sinne. Rettet mot ham selv, men også mot denne kvinnen som hadde tatt seg uoppfordret inn i operasjonsstuen – og i livet – hans. Han hadde gått til angrep, men fått alt han sa i retur.

Emma Santos manglet ikke besluttsomhet. Noe han kunne sette pris på til tross for alle de motstridende følelsene hun vekket i ham.

Mark gikk inn for å vaske hendene på forberedelsesrommet mens han så teamet sitt gjøre seg klart til å operere på Mr. Norris som var inne for å fjerne en svulst rundt galleblæren.

Da han kom inn på operasjonsstuen, saumfarte han rommet for å sjekke at alt var på plass. Operasjonssykepleierne hadde organisert instrumentbordet akkurat slik han likte å ha det, noe som fikk ham til å smile bak munnbindet. Det var de små tingene som gjorde de lange arbeidsdagene verdt det.

Han kikket på nettbrettet med pasientjournalen og operasjonsplanen som han hadde laget tidligere på dagen. Blikket hans vandret over de andre tilstedeværende og landet til slutt på Emma.

Han lette etter spor av engstelse eller andre tegn på det tidligere sammenstøtet deres i ansiktet hennes, men alt han fant var nysgjerrighet som talte til ham på et dypere nivå. Det upassende utbruddet hans hadde ikke lagt en demper på humøret hennes.

«Jeg har lagt Mr. Norris i narkose, så han er klar for deg, doktor Henderson», sa hun før hun brøt øyekontakten.

«Takk, doktor Santos. Greit, alle sammen. La oss sørge for at Mr. Norris får den beste sjansen til å komme seg igjen. Skalpell nummer ti, takk.»

Fra det øyeblikket Mark plasserte skalpellen mot pasientens hud, forsvant alt rundt ham. Han hadde et liv i hendene sine her, et ansvar han tok svært alvorlig.

Bortsett fra sporadiske anmodninger om et nytt instrument, var det stille i rommet mens han konsentrerte seg om å fjerne svulsten som vokste mellom galleblæren og leveren. Etter det han kunne se på bildene, hadde ikke svulsten penetrert noen av organene, så det skulle ha vært mulig å fjerne den fullstendig.

Men det var ikke så enkelt.

Da Mark utforsket området, kunne han se at svulsten hadde spredt seg til galleblæren, og at han ville bli nødt til å fjerne organet også hvis han ville fjerne svulsten. Folk kunne leve et komfortabelt liv uten galleblære, men da kjempet de ikke mot kreft i tillegg.

Han sukket og så opp for å tenke på hva han skulle gjøre nå. Han ble overrumplet da han så at Emma så på ham, og en varm følelse spredte seg over nakken hans. Hadde hun sett på ham hele tiden? Tanken brøt fokuset hans, og han tok seg i å se tilbake. Ingen av dem virket villige til å bryte øyekontakten først.

Et høyt pip dro ham tilbake til virkeligheten, og Emma kikket raskt på monitoren ved siden av seg. «Blodtrykket faller.» Hun reiste seg opp idet hun sa det.

Mark rettet blikket mot operasjonsfeltet for å se etter en grunn til det plutselige blodtrykksfallet. Han hadde ikke engang begynt å skjære i svulsten. Det burde ikke være noen blødninger som forårsaket denne type blodtrykksfall.

«Hvor er du?» mumlet han til seg selv mens han lette etter den spontane blødningen og lyttet til Emmas stemme som informerte ham om pasientens vitale tegn.

«Han har tegn på hypovolemi. Vi bør henge opp en ny pose med A+.»

Mark nikket til forslaget hennes, glad for at hun tok seg av oppgavene sine slik at han kunne fokusere på å finne problemet. «Gjør det.»

Ikke lenge etter fant han en lesjon på leveren som han sydde et sting i for å stanse blødningen. Noen få sekunder til, og Mr. Norrisʼ skjebne kunne ha blitt en helt annen.

«Hvordan oppsto denne riften?»

Det var vanlig for ham å si det han tenkte høyt inne på operasjonsstuen, og de som kjente ham, forsto at han ikke henvendte seg til noen. Han forventet ikke å få svar, så da han fikk ett, løftet han hodet overrasket.

«Jeg har sett dette bli nevnt i en artikkel. Skade på galleblæren kan føre til svakheter i leveren eller leversvikt, avhengig av pasientens historikk. Kanskje det ble mer belastning på leveren da svulsten penetrerte galleblæren?»

Emma så på ham med øyne som strålte av entusiasme og noe annet som Mark ikke kunne sette fingeren på. Men det ga uansett gjenklang i brystet hans.

I løpet av én operasjon hadde hun fått ham til å gjøre en helomvending når det gjaldt å ha henne på teamet sitt. Hvis spesialisering på et privat legekontor førte til en lege med så sterk åndsnærværelse, måtte han tenke seg godt om før han avfeide dem slik han hadde gjort før.

«Godt tenkt. Kan du finne den artikkelen til meg? Jeg vil gjerne inkludere den i pasientnotatene mine.»

Emma nikket, og glimtet i øynene hennes skinte sterkere.

Mark tvang seg til å se vekk. Han måtte sørge for at Mr. Norris kom seg gjennom denne operasjonen uten noen flere komplikasjoner.

*

Det kriblet fortsatt i huden i ansiktet hennes. Operasjonen tok slutt for nesten en time siden, men adrenalinet pumpet fortsatt i årene, og hun slet med å fokusere på notatene sine. Ulike øyeblikk i operasjonsstuen ble avspilt igjen og igjen i hodet hennes, og nesten alle handlet om Mark.

Hjertet hennes skalv i brystet da hun husket hvordan de grønnbrune øynene hadde møtt hennes under operasjonen. Mark Henderson hadde vist henne hvorfor han var på forsiden av så mange tidsskrifter. Og det fantastiske utseendet hadde ingenting med saken å gjøre. Det hun hadde trodd var overmot, hadde vist seg å være dyp omsorg og en følelse av ansvarlighet overfor pasientene. Den nye innsikten gjorde at hun kunne tilgi det første møtet deres, til tross for at minnet fortsatt fikk henne til å skjelve av usikkerhet.

Emma ville gjøre det beste ut av tiden her på Attano Memorial og lære så mye som mulig fra den talentfulle staben før hun flyttet til Rochester.

Mens hun klorte ned notatene om pasienten, tenkte hun tilbake på operasjonen og gikk gjennom alle vesentlige detaljer slik at hun kunne forsikre seg om at de levde opp til Marks høye standarder.

Standardene hun hadde satt for seg selv, kunne ikke bli høyere, så det burde ikke spille noen rolle. Men hun hadde likevel et sterkt behov for å imponere ham.

Det var helt naturlig siden han var en anerkjent lege med stor innflytelse. Men det var ikke bare derfor.

Hun angret på at hun hadde valgt å jobbe for Rob mens hun var i spesialisering, spesielt når hun så at de hun hadde studert med, hadde mye bredere erfaring fra sykehuset. Det var en av grunnene til at hun brukte så mye tid på å lese lærebøker og tidsskrifter. Hun hadde tatt noen dårlige karrierevalg for kjærlighetens skyld, noe hun fikk unngjelde for nå.

Dette var Emmas sjanse til å gjøre et varig inntrykk på medisinverdenen. Hun hadde kastet bort nok tid på ting som bare brakte henne smerte. Stipendiatstillingen var den siste etappen i utdannelsen hennes, og når hun hadde nådd det målet, måtte hun ta mot til seg og ta den gentesten. Men det kunne vente. Det var i det minste det hun sa til seg selv. Gardeners syndrom ga seg som regel til kjenne i ungdomstiden. Emma hadde nå rundet tretti uten å ha fått noen symptomer på en svulst.

Oppslukt i sine egne tanker, la hun ikke merke til at noen kom mot henne. Stolen som ble dratt ut, skrapte over gulvet med en høy lyd som rev henne tilbake til virkeligheten.

Mark snudde stolen og satte seg over skrevs på den, akkurat som om tankene hennes hadde manet ham frem. Han la armene i kors over stolryggen og så på henne med de varme, brune øynene som fikk en brennhet gnist til å fare gjennom henne.

Emma ble umiddelbart bevisst på hvor nær han var. Hun lot blikket vandre over det forlokkende synet. Hvordan hadde han tid til å holde seg i så god form?

«Beundrer du meg?» spurte han i en lav baryton, og hun krympet seg over hvor likefrem han var.

«Selvfølgelig ikke!» sa hun, flau over at hun hørtes ut som om hun i aller høyeste grad hadde beundret ham. Noe hun jo hadde gjort. «Hva kan jeg hjelpe deg med, doktor Henderson?»

«Du gjorde en utmerket jobb med Mr. Norris. Theresa fortalte meg at du jobbet i San Francisco før. Hva fikk deg til å komme hit?»

Du. Men hun kunne ikke fortelle ham det. Spesielt ikke nå.

På et tidspunkt hadde hun trodd at han kanskje ville være i stand til å kurere henne fra sykdommen hun muligens bar på. Morens lege hadde fulgt smertelindringsregimet hans, noe som hadde gjort de siste dagene hennes bedre. Det hadde inspirert henne, til tross for hvor vanskelig det hadde vært å se på. Hun hadde ønsket å bli en lege som kunne hjelpe folk på samme måte som morens leger hadde gjort.

«Jeg var ferdig med spesialiseringen min, så jeg hadde ikke noe mer i San Francisco å gjøre. Det var på tide å komme seg videre. Det er noen måneder til jeg skal begynne i stipendiatstillingen min, så jeg dro hit først.»

Hun gikk for den enkle versjonen siden hun ikke ville fortelle ham sannheten. Hun skulle aldri fortelle ham om hvordan den manipulerende ekskjæresten hennes hadde forsøkt å tvinge henne til å gi opp sitt livs sjanse fordi det ikke passet ham.

Mark la hodet på skakke mens han grunnet på ordene hennes. «Så du kommer ikke opprinnelig fra California.»

«Nei, jeg flyttet til Statene for å studere. Familien min bor fortsatt i Brasil. Er aksenten min fortsatt så sterk etter alle de årene jeg har bodd her?»

«Den er slett ikke ille. Jeg liker melodien når du snakker.»

Et selvtilfreds glis lurte rundt munnen hans, og hun undret på om han hadde lagt merke til det rosa skjæret i kinnene hennes.

«Det er ganske uvanlig for en anestesilege å ta spesialiseringen sin på en privat legepraksis. Hvorfor valgte du å gjøre det?»

Øynene hans boret seg inn i henne, og Emma vred seg under det granskende blikket. Han spurte om de mørke hjørnene av sinnet hennes, steder hun ikke ville at noen skulle se. Hvordan kunne hun fortelle en mann som Mark at hun hadde valgt å ødelegge karrieremulighetene sine fordi hun var forelsket? Fordi hun hadde vært dum nok til å falle for de falske løftene til en mann som bare var interessert i å mele sin egen kake?

«Det virket som en god beslutning da jeg tok den.»

Hun stolte ikke nok på seg selv til å si noe annet. Det siste hun ville, var at mannen hun beundret skulle dømme henne for den største tabben hun hadde gjort i livet.

Han nikket, tilsynelatende tilfreds med svaret. «Hvilket felt skal du fokusere på som stipendiat?»

«Akuttmedisin», svarte hun med et sukk av lettelse før hun så et nysgjerrig glimt lyse opp i øynene hans.

«Det er en interessant avstikker fra anestesi. Hvor skal du jobbe?»

Til tross for at hun hadde forventet spørsmålet, vred det seg litt i magen hennes, og hun kjente at hun ble enda rødere i kinnene.

«Rochester», sa hun.

Mark spisset leppene, overrasket. «Doktorgradsprogrammet ved Whitebridge?»

Emma nikket. En merkelig blanding av stolthet og forlegenhet overveldet henne hver gang hun fortalte noen om stipendiatet sitt. Det var et konkurransepreget program, og hun var en av de få som hadde blitt utvalgt til å jobbe og lære på ett av de mest anerkjente sykehusene i landet.

Whitebridge-instituttet var også stedet der Mark hadde studert og jobbet det meste av karrieren.

«Det har ikke helt sunket inn enda, selv om det bare er noen uker til jeg skal begynne.»

«Det er ikke mange som blir invitert til det programmet.»

Stemmen hans hadde fått en rar undertone som Emma ikke kunne plassere. Han hørtes nesten bekymret ut. Det fikk hjertet hennes til å gjøre et hopp. Hadde han ikke positive minner fra tiden sin i Rochester? Var det noe hun ikke visste om instituttet?

«Hvor lenge har du bodd her i Statene? Det må være noen år nå», sa han og brakte henne tilbake til øyeblikket.

«Jeg har ikke egentlig dratt tilbake siden jeg begynte på medisinstudiet. Jeg var heldig nok til å få et stipend, ellers ville jeg nok ikke ha kunnet studere her.»

Moren hadde fått diagnosen etter at Emma hadde dratt for å studere, ellers ville hun kanskje aldri ha forlatt Brasil.

«Hell spiller vanligvis ikke en avgjørende rolle i utdelingen av stipend», sa han med et snev av humor.

Hun måtte ha feiltolket tonen hans, for det var ingen sjanse for at Mark Henderson flørtet med henne. Men hva annet kunne ha gitt stemmen hans den lekne klangen?

«Kanskje utvalget likte aksenten min», sa hun med en latter mens hun forsøkte å avlede heten som spredte seg over huden hennes.

«Det er mye å like ved første øyekast.»

Emma åpnet munnen for å svare, men ordene døde på tungen hennes. Der var den igjen. En lett vibrasjon under ordene hans som sendte varme ilinger nedover ryggen på henne. Dette kunne ikke skje. Det var ikke akseptabelt for henne å flørte med sjefen sin i noen virkelighet. Noensinne.

«Jeg bør gå og forberede meg til neste operasjon», sa hun i et forsøk på å få bukt med de merkelige følelsene som kjempet inni henne.

Da hun reiste seg, la Mark en hånd på armen hennes. «Jeg mente det jeg sa. Det er en tøff avdeling, dette, men selv om det raske tankearbeidet ditt ikke vil redde så mange liv, så vil det gi pasientene våre et bedre utgangspunkt. Og de trenger all den drahjelpen vi kan gi dem.» Han nølte og så på henne med et intenst uttrykk. Så tok han hånden av armen hennes slik at hun kunne gå. «Hvis du seriøst vil gjøre en god jobb her, så vil jeg ønske deg velkommen til teamet vårt. Jeg ser frem til å lære deg opp.»

Magen hennes slo krøll på seg, og hun måtte svelge rundt klumpen i halsen for å kunne svare ham med fatning. «Tusen takk, doktor Henderson.»

«Kall meg Mark.»

«Da sees vi neste gang vi har en operasjon sammen, Mark.»

Navnet hans hadde ramlet så raskt fra leppene hennes at hun nesten gjentok det bare for å høre det igjen.

